Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 908/13/2202	Galanta, 6.2.2014
EEČ : 2-17-46-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
          ako otec maloletého XXXXX, nar. XXXXX v Galante, hoci zo Zákona o rodine je povinný vyživovať svoje dieťa a rozsudkom Okresného súdu Galanta sp.zn. XXXXX zo dňa 12.11.2012 bol zaviazaný prispievať na výživu syna XXXXX, bytom XXXXX sumou vo výške 70,- € mesačne, vždy do 15-teho dňa vopred k rukám matky XXXXX, si túto svoju povinnosť neplnil, čím mu vznikol dlh na výživnom od mesiaca september 2013 do mesiaca december 2013 vo výške 280,- €,  

lebo zanikla trestnosť činu

Odôvodnenie:
          Uznesením povereného príslušníka Okresného riaditeľstva PZ Galanta, Obvodné oddelenie PZ XXXXX ČVS:ORP-XXXXX zo dňa 19.12.2013 bolo podľa § 206  odsek 1 Trestného poriadku vznesené obvinenie XXXXX, za prečin zanedbania povinnej výživy  podľa § 207 ods.1 Trestného zákona na tom skutkovom základe ako je uvedené vo výrokovej časti tohto uznesenia.
	
         Obvinenie bolo vznesené na základe trestného oznámenia XXXXX zo dňa 20.11.2013, rozsudku Okresného súdu Galanta sp. zn. XXXXX zo dňa 12.11.2012, rodného listu, potvrdenia o návšteve materskej školy a ďalších zadovážených listinných dôkazov.
	         
         Počas skráteného vyšetrovania, obvinený XXXXX dňa 09.01.2014 vo výpovedi uviedol, že si je plne vedomý vyživovacej povinnosti voči synovi Ivanovi, ktorú si neplnil od mesiaca september 2013 až doposiaľ, spolu teda 4 mesiace. Výživné neplatí, lebo na to nemá peniaze. Jeho čistý mesačný príjem je 248,52 €. Zo mzdy mu strhávajú 112,- € Home Credit (od augusta 2013 do cca augusta 2014). Platí do Providentu, do Prima Banky, Pôžičkáreň. Všetky pôžičky zobral na výživné na deti. Teraz to musí vrátiť a zase nebude mať na výživné. Nepravidelne platí výživné na druhé dieťa XXXXX 34,- €, žije skromne, býva v garáži v podnájme. Príležitostne mu otec kúpi niečo na jedenie. Za synom XXXXX nechodí, pretože XXXXX mu povedala, že keď nemá peniaze, dieťa mu neukáže. Pokiaľ peniaze mal, niečo mu kúpil. V roku 2012, od mesiaca november do mesiaca január 2013, bol práceneschopný kvôli problémom so srdcom. Vtedy klesol na plate. Tri roky pracuje vo firme XXXXX ako robotník. Na záver čin oľutoval.  

        Poškodená XXXXX v rámci výsluchu dňa 31.12.2013 uviedla, že obv. XXXXX jej riadne neplatí výživné na dieťa mal. XXXXX. Od mesiaca september 2013 až do mesiaca december 2013 jej dĺži za štyri mesiace vo výške 4 x 70,- €, celkom sumu 280,- €. Stará sa o dve maloleté deti. Chodí do práce Mäsovýroba XXXXX XXXXX – Prevádzka XXXXX Zarobí cca 400,- €. Má aj pôžičku na prerábku bývania, ktorú platí vo výške 100,- € mesačne. Vie o ňom, že naposledy robil v Lavedo XXXXX bývalý DiPex. Z úradného záznamu zo dňa 24.01.2014 vyplýva, že počas telefonického hovoru menovaná  potvrdila  zaplatenia dlžnej sumy na výživnom vo výške 350,- €, teda aj za mesiac január 2014. Z výsluchu poškodenej nevyplýva, že by počas obdobia neplnenia si vyživovacej povinnosti zo strany obvineného trpeli hmotnou núdzou. 

        Podľa ustanovenia § 86 ods. 1 písm. a) Trestného zákona / účinnej ľútosti /,  trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

        Pretože trestnosť činu s poukazom na ustanovenie § 86 ods. 1 písm. a) Trestného zákona o účinnej ľútosti  zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lívia Poluchová
prokurátorka